Sultán (seriál)

***Sultán*** () je turecký historicko-fiktívny seriál. Dej je založený na živote osmanského vládcu, sultána Süleymana, najdlhšie vládnuceho sultána Osmanskej ríše. Jeho manželkou je Hürrem Sultán, otrokyňa, ktorá sa stala sultánkou. Seriál bol pôvodne vysielaný na stanici Show TV, no neskôr sa presunul na Star TV. Na Slovensku sa seriál prvýkrát vysielal od 20. decembra 2011 do 14. novembra 2013. Druhýkrát ho TV Doma reprízovala od 10. januára 2015 do 16. júla 2016.

## Obsadenie

## Dej

### Prvá séria

#### 1. epizóda
*V roku 1520 sa princ Sulejman počas lovu neďaleko mesta Manisa dozvedá správu o smrti jeho otca a je preto privolaný do hlavného mesta Osmanskej ríše, Istanbulu. Tam nastúpi na trón a ujme sa vlády ako desiaty sultán Osmanskej ríše. Sprevádza ho jeho priateľ z detstva, sokoliar Ibrahim. Medzitým do Istanbulu prichádza loď s novými otrokyňami, medzi ktorými sa nachádza aj prekrásne dievča z Krymu, Alexandra. Tá na seba neustále upozorňuje svojím rebelantským správaním a odporom voči Osmanom a Tatárom, ktorí zabili jej rodinu a ju uniesli.*

Sulejman prichádza do Istanbulu, kde ho víta jeho matka Ayşe Hafsa Sultan (Valide Sultan) a mladšia sestra Hatice Sultan. Hneď potom Sulejman zloží svoj sľub ako nový sultán ríše a následne sa mu prídu pokloniť najvyšší hodnostári ríše.

Alexandra a ostatné otrokyne sú predané do paláca Topkapi, kde žije sultán so svojou rodinou. Tu sú otrokyne vyšetrené háremovými lekárkami. Následne je zopár dievčat poslaných medzi konkubíny do sultánovho háremu. Alexandrin hlasný odpor ju privedie až pred Valide Sultan, ktorá jej vysvetlí, že odteraz je majetkom sultána Sulejmana a že každé zlé správanie bude náležite potrestané. Alexandra však vôbec nedbá na varovania Valide Sultan a neustále vykrikuje, že ona nie je ničím majetkom. Jej rebelantské správanie tak naďalej pokračuje.

Medzitým Sulejman vymenuje svojho najlepšieho priateľa Ibrahima za strážcu komnát a ostatní pašovia naňho začínajú žiarliť.

Nigar Kalfa, háremová vychovávateľka, sa začne zaujímať o Alexandru, ktorej povie, že pokiaľ chce v paláci prežiť a mať sa dobre, musí poslúchať a prijímať rozkazy, pretože keď ju vyberú na halvet (strávenie noci so sultánom) a ona uspeje, môže riadiť svet ako sultánova žena. Alexandra slová Nigar Kalfy pochopí a pri najbližšej príležitosti veľmi bystro získa Sulejmanovu pozornosť, za čo ju, samozrejme, služobníci v háreme potrestajú.

Jedno z prvých sultánových rozhodnutí je aj poprava člena najvyššej rady, veľkoadmirála Çafera Ağu, kvôli jeho početným prehreškom (najmä však kvôli jeho krutej vláde nad egyptskými utečencami). Keď sa o tom dopočuje Valide Sultan, rozhodne sa pre syna pripraviť večernú oslavu. Osloví preto Sümbüla Ağu, hlavného eunucha v háreme, aby pre jej syna Sulejmana vybral tie najkrásnejšie konkubíny z háremu. Sümbülovi s výberom dievčat pomôže aj Ibrahim, ktorý pre sultána spomedzi konkubín vyberie aj Alexandru. Ona, jej jediná kamarátka Mária a niekoľko ďalších žien je teda vybraných, aby večer sultánovi zatancovali. Alexandra zvádza Sulejmana svojím tancom a on jej napokon hodí fialovú šatku, ktorá slúži ako pozvánka na halvet. Všetky konkubíny začnú na Alexandru kvôli šatke žiarliť.

Mahidevran, matka sultánovho syna Mustafu, ktorý mal v tej dobe 5 rokov, prichádza do paláca Topkapi po dlhej ceste z Manisy. Je veľmi smutná, keď sa dopočuje o oslave a ešte viac ju znepokojí, keď sa dozvie o tom, že si sultán Alexandru vybral na halvet. Alexandra sebavedome prehlási, že nestrávi so sultánom len jednu noc, čo veľmi znepokojí Valide a tá sa ju rozhodne vyšachovať. Keď sa totiž Alexandra prichystá na halvet a prejde Zlatou chodbou, pred dverami sultánovej komnaty zistí, že ju Mahidevran predbehla.

#### Ďalšie epizódy
Sultán teda strávi noc s Mahidevran a nie s Alexandrou, ako pôvodne chcel. Následne pošle Mahidevran preč zo svojej komnaty a dá si predvolať Ibrahima, aby mu vynadal za to, že nesprávne dohliada na dvere jeho komnaty.

Veľmi rozrušená Alexandra sa vráti do háremu, kde sa jej ostatné konkubíny začnú vysmievať a tak sa medzi sebou pohádajú. Nasledujúce ráno Nigar Kalfa prikáže dievčatám, aby hárem po ich hádke upratali. Zatiaľ čo umývajú podlahu, Sulejman prechádza okolo nich a znovu sa zadíva na Alexandru. Alexandra je veľmi smutná, že so sultánom nemohla stráviť noc a myslí si, že o ňu stratil záujem. Onedlho jej však Nigar Kalfa oznámi, že sa má opäť prichystať, pretože Sulejman si ju znovu vybral na halvet. Ešte predtým Sulejman navštívi svoju matku Valide a oznámi jej, že si nepraje, aby zasahovala do jeho osobného života. Správne totiž vytušil, že Mahidevran k nemu poslala práve Valide.

Alexandra sa pripravuje na noc so sultánom a Nigar jej dáva tipy a rady, ako sa má počas halvetu správať. Vysvetlí jej, že noc zo štvrtka na piatok je posvätná a ak konkubína v takú noc otehotnie, jej dieťa bude požehnané. Alexandra však trochu zosmutnie, pretože zistí, že je streda.

Sultán sa do Alexandry ihneď zamiloval a ona doňho tiež. Sulejman je fascinovaný jej krásou a Alexandra uňho napokon strávi aj štvrtkovú noc. Mahidevran je pobúrená, keď zistí, že nemôže ísť k sultánovi, pretože ona bola tou, ktorá so sultánom strávila posvätné noci. Sultán premenuje Alexandru na Hürrem, čo znamená radosť, šťastie, blaho, úsmev. Hürrem následne pred celým háremom povie, že sa už nevolá Alexandra, ale Hürrem. Valide Sultan sa Hürrem rozhodne a tak keď Sulejman odtiahne do svojej prvej vojny, rozhodne sa, že ju napriek jej protestom vydá. Hürrem si však vymyslí, že je so sultánom tehotná. Napokon sa však ukáže, že to bola pravda a Hürrem bola naozaj tehotná. 

V roku 1521 Hürrem porodí svojho najstaršieho syna, princa Mehmeda. Mahidevran je veľmi smutná a utápa sa v depresiách, keďže jej post ako jedinej matky princa práve stratila. V roku 1522 Hürrem porodí svoju jedinú dcéru, princeznú Mihrimah Sultan. Hürrem je z toho veľmi smutná, pretože chcela porodiť ďalšieho následníka trónu. Myslela si, že Sulejmanovi sa to tiež nebude páčiť. Valide sa ju snažila upokojiť. Neskôr si Hürrem svoju dcéru Mihrimah veľmi obľúbila. Dokonca sľúbi svojej dcére a samej sebe, že nikdy nedovolí, aby trpela tak ako ona, pretože Mihrimah nie je otrokyňa, ale princezná. Teraz bola Mahidevran šťastná, pretože keby Hürrem porodila ďalšieho princa, mala by vyššie postavenie ako ona. 

Doterajší veľkovezír Piri Mehmed Paša sa vzdá svojho postu a sultán predá tento post Ibrahimovi. Následne sa sultán rozhodne, že svoju mladšiu sestru Hatice vydá za syna Piri Mehmeda Pašu, Mehmeda Çelebiho. To veľmi raní Ibrahima Pašu, ktorý tajne princeznú Hatice miluje. Aj princezná Hatice k Ibrahimovi prechováva city a vôbec nie je stotožnená s tým, že ju chcú jej matka a brat vydať za Mehmeda Çelebiho. Onedlho však Mehmed Çelebi ochorie, dostane suchoty. Sultán sa rozhodne zásnuby učiteľa Mehmeda Çelebiho a jeho sestry Hatice posunúť na neskôr. V tej dobe požiada Ibrahim Paša sultána, či by nemohol odcestovať do svojej vlasti, aby našiel svoju rodinu, ktorú odvtedy, keď ho pred rokmi od nej odvliekli a odlúčili, nevidel. Sultán dá Ibrahimovi povolenie na odchod. Ibrahim však napíše vládcovi list na rozlúčku, v ktorom sa mu prizná, že miluje princeznú Hatice a že sa už kvôli jej svadbe s Mehmedom Çelebim nehodlá z Pargy vrátiť. Sultán sa veľmi rozčúli a prikáže, aby mu ihneď Ibrahima priviedli. Keď sa tak stane a Ibrahim sa spolu so svojím bratom a otcom vráti do Istanbulu, sultán je naňho veľmi nahnevaný, pretože nevie pochopiť, ako si Ibrahim mohol myslieť, že by bránil láske medzi ním a jeho milovanou sestrou Hatice. Ibrahimovi sa po rozhovore s vládcom veľmi uľaví. Následne Sulejman prikáže zrušiť zásnuby princeznej Hatice a Mehmeda Çelebiho a prikáže začať prípravy na zásnuby jeho sestry s Ibrahimom Pašom, z čoho je trošku prekvapená aj samotná Valide Sultan, no napokon, keď uvidí, aká je jej dcéra teraz šťastná, privolí, a tak sa v roku 1524 Hatice Sultan a Ibrahim Paša zosobášia. 

Neskôr si Mahidevran začne myslieť, že je tehotná, ale čoskoro vyjde najavo, že nie je. Namiesto toho je opäť tehotná Hürrem, ktorá porodí budúceho sultána Selima II. 

Ibrahim si do paláca na Konskom námestí, ktorý jemu a svojej sestre Hatice daroval sultán, najme maliara Lea, aby palác vyzdobil svojimi maľbami. Neskôr vychádza najavo, že maliar Leo je Hürreminým snúbencom, ktorého mala na Ukrajine predtým ako ju odtiaľ násilím odvliekli. Hürrem si myslela, že Leo vtedy zomrel spolu s jej rodinou, ale ako sa ukázalo, on ju celý ten čas, čo boli od seba odlúčení, neprestajne hľadal. Hürrem Leovi prikáže, aby čo najrýchlejšie odišiel, pretože keby na to, čo medzi nimi bolo, niekto prišiel, zabili by jeho, ju a aj jej deti. Leo sa niekoľkokrát pokúša odísť, ale vždy mu do cesty príde niečo, čo ho prinúti zostať (napríklad keď si dá sultán namaľovať svoj vlastný obraz, potom ďalší obraz, na ktorom bude Sulejman spolu s Hürrem, vzbura sultánovej armády, pri ktorej princezná Hatice prišla o svoje nenarodené dieťatko a on bol zranený, ...). Napokon sa o nich celú pravdu dozvie Nigar Kalfa, prostredníctvom ktorej si Hürrem s Leom posielajú listy v ruštine, a keďže Nigar Kalfa vie po rusky, rýchlo sa dozvie, čo kedysi bolo medzi Hürrem a Leom. V tej dobe sa Nigar Kalfa zamilovala do Ibrahima Paša a tak keď na ňu Ibrahim Paša pritlačil, aby mu zistila, aké tajomstvo Hürrem pred všetkými skrýva, Nigar Kalfa mu prečíta jeden z listov. Následne dá Ibrahim Paša zavrieť Lea do žalára, kde sa mu Leo pod nátlakom prizná, ako to celé medzi ním a Hürrem na Ukrajine bolo. Nakoniec si Ibrahim nechá obidvoch zavolať a Hürrem podá do ruky misku s otrávenými sladkosťami. Vraj sa má rozhodnúť, ktorý z ich dvoch zomrie, pretože len tak sa môže Hürrem zachrániť. Buď zomrie ona, alebo Leo...

### Druhá séria
Leo sa kvôli svojej nekonečnej láske, ktorú k Hürrem cíti od prvej chvíle, ako sa spoznali, obetuje a zje otrávenú sladkosť. Následne sa mu ústa naplnia krvou a v silných kŕčoch sa zrúti k Hürreminým nohám. Tá pri Leovej mŕtvole prisahá, že jej za to Ibrahim zaplatí.

V tom istom čase je zavraždená konkubína Sadika Hatun (Viktória), ktorá sa pokúsila zabiť sultána Sulejmana za to, že jej vo vojne zabil novomanžela. Úlohu zabiť Sadiku dostal Matrakçı Nasuh, ktorý Sadiku dlhú dobu miloval. Hatice Sultan a Ibrahim Paša ich chceli zosobášiť. Po jej pokuse zavraždiť sultána však vyšlo najavo, že Sadika svoje city k Matrakçımu Nasuhovi Efendimu iba predstierala, pretože ho len využívala pre svoje ciele, keď prostredníctvom neho posielala listy najväčšiemu nepriateľovi Osmanskej ríše, kráľovi Ľudovítovi, ktorý ju poslal do Osmanskej ríše, aby pomstila smrť svojho manžela. Matrakçı Nasuh napokon povie o pomoc prosiacej Sadike, že ju zachráni. Ale keď spolu vyplávajú na more, Sadika zistí, že ju Matrakçı nezachráni, pretože ju ide zabiť. Matrakçı navlečie Sadiku do vreca, ktoré zviaže a následne hodí do mora...

Neskôr Hürrem Hatun porodí svojho tretieho syna, princa Bayezida.

V roku 1526 bola na mori unesená a predaná tureckým pirátom španielska princezná Isabella Fortuna a jej slúžka. Tí ju následne predali sultánovi Sulejmanovi. Ten sa rozhodol, že ju využije pri vyjednávaní s Európanmi. Isabella sa niekoľkokrát snaží o útek, ale nikdy sa jej to nepodarí. Hürrem, ktorá sa dopočuje o princeznej, začne veľmi žiarliť a neskôr hrozí, že sa Isabella stane súčasťou háremu. Hürrem pomáhajú jej verní sluhovia - Gül Ağa, Nigar Kalfa a Nilüfer Hatun. Tí spolu s Hürrem pripravia na princeznú pascu, a tak sa im ju podarí poslať späť za rodinou do Viedne. 

Hatice Sultan, ktorá sa nedávno vydala za Ibrahima Pašu, porodí svoje prvé dieťa, chlapca Mehmeda. Čoskoro sa však stane tragédia, keď Hatice svojho syna nechtiac zabije, keď v noci zaspí pri kojení a chlapček sa zadusí. V roku 1529 však Hatice znovu otehotnie a tentoraz čaká dvojičky.

Sulejman oslobodí Hürrem z otroctva, aby mohla konať dobré veci a venovať sa charite (otroci podľa islamských zákonov nemohli činiť dobro). V noci, keď odchádza do svojej komnaty, povie Sulejmanovi, že s ním nemôže stráviť noc, pretože teraz je už slobodná žena a podľa zákonov svojej viery sa musí najprv vydať, aby mohla stráviť noc s mužom.

V roku 1530 sultán Sulejman preto poruší osmanské tradície a rozhodne sa oženiť s Hürrem. Valide Sultan a ostatní členovia rodiny s týmto manželstvom nesúhlasia. Mahidevran trvá na tom, že keď jej už bola odopretá sultánova láska, chcela by aspoň prežiť život ako slobodná žena. Sulejman jej však toto prianie odmietne splniť.

Hürrem Sultan, ktorá sa neustále dostáva do konfliktu s Ibrahimom, na chvíľu zmení svoj názor, keď vidí smútok princeznej Hatice po strate dieťaťa. Ibrahim je však počas sultánovho svadobného ceremoniálu postrelený otráveným šípom (na príkaz Hürrem, ktorý nestihla odvolať). Ako sa však ukáže, útočník nebol služobníkom Hürrem, ale Behrama Pašu.

V roku 1532 porodí Hürrem svoje najmladšie dieťa, princa Cihangira.

Ibrahim začne byť vážne chorý, a tak ho Nigar Kalfa, Matrakçı Nasuh a Sümbül Ağa zoberú do horúcich prameňov, aby sa vyliečil.

Nigar Kalfa sa neskôr vydá na príkaz Valide Sultan za Matrakçıho. So svadbou nie je vôbec spokojná, pretože je veľmi zamilovaná do Ibrahima, ktorý je však manželom Hatice Sultan. Počas prvej noci v jej novom dome sa nečakane objaví Ibrahim, ktorý s Matrakçım urobil dohodu. Matrakçı sa s Nigar Kalfou čoskoro rozvádza a Ibrahim s ňou začne milenecký pomer.

Zatiaľ čo je sultán na výprave, Valide Sultan a Mahidevran sa opäť snaží nejakým spôsobom zbaviť Hürrem. Valide umiestni do háremu špióna a predstiera, že Hürrem na chvíľu prenecháva vládu nad háremom. Počas jej "vlády" vyprovokuje Valide vzburu. Jedna z konkubín ukradne palácové zlato a nechá upáliť jedno nevinné dievča. Konkubíny sa veľmi rozzúria a rozhodnú sa, že to pôjdu Hürrem oplatiť rovnakou mincou. Daye Hatun (slúžka Valide) ju stihne zachrániť, ale Hürrem má aj tak nepekne spálenú tvár. Prichádza sultán, ktorý jej pomôže s liečbou. Po týchto aférach sultán svoju matku prekvapí slovami, že už nie je schopná vládnuť háremu.

Nigar, ktorá nakoniec s Ibrahimom otehotnie, sa snaží opustiť palác, ale Hürrem ju počas úteku unesie a ukryje. Hatice sa konečne dozvedá, že jej bol Ibrahim neverný.

Hürrem vymyslí pascu na Mahidevran, keď veľmi ublíži Gülfem Hatun a stopy nastraží tak, aby bola obvinená práve Mahidevran. 

Valide Sultan sa dozvedá o Nigarinom pomere s manželom jej dcéry Hatice a dostáva mŕtvicu. Po niekoľkých dňoch na jej následky zomrie a nikto (okrem Hürrem) naďalej o Nigarinom tehotenstve nič nevie.

Po smrti Valide Sultan poverí sultán Hürrem, aby vládla háremu.

### Tretia séria
V roku 1534, po predchádzajúcich udalostiach, sa všetci dozvedia o Ibrahimovom cudzoložstve. Hatice, ktorá najprv chcela rozvod, sa snaží manželstvo zachrániť. Nigar porodí dieťa, ale je jej povedané, že dieťa pri pôrode zomrelo. Hatice Sultan však dieťa poslala na miesto, kde malo žiť v utajení. Pred Ibrahimom a Nigar túto skutočnosť tají. Po pôrode je Nigar uväznená a následne mala byť popravená, ale Hürrem Sultan ju zachráni a vezme ju späť do háremu.

O pár rokov neskôr Hürrem konečne nájde dievčatko menom Kader a ihneď to oznámi Ibrahimovi. Po tom, čo ju aj on sám uvidí, začne spoločne s Hatice plánovať sobáš Nigar a Rüstema. 

Princ Mustafa sa vracia zo služby vo vojne späť do Manisy a pokračuje tu ako guvernér. 

Do paláca prichádza dievča Firuze. Afife Hatun ju vyberie sultánovi na halvet a zatají jej identitu pred Hürrem. Firuze medzitým slúži jej dcére Mihrimah. V roku 1535 sa Hürrem konečne dozvie, kto je tou ženou, ktorú si sutáln neustále k sebe volá a pošle Rüstema, aby ju zabil. Ten však uvidí tetovanie na jej krku, ktoré nosia iba členovia perzského rodu Safíovcov. Upozorní na to Hürrem a tá o tom okamžite informuje sultána. Ten sa rozhodne Firuze poslať preč. 

V roku 1536, vďaka Hürreminým intrigám, vzrastá Sulejmanovo podozrenie, že ho Ibrahim zrádza. Nakoniec ho nechá popraviť po tom, čo ho pozve na večeru do hlavného paláca.   

Hatice sa po smrti manžela psychicky zrúti a povie sultánovi, že odteraz je už iba jej vládcom, no nie bratom. Hatice sa dohodne s Mahidevran, že Hürrem zabijú. Pošlú po ňu jednu z Mahidevraniných slúžok, Dianu. Tá však prechádza na Hürreminu stranu a je jej veľmi verná. 

Medzitým do hlavného mesta prichádza Şah Sultan (ďalšia zo sultánových sestier) na pozvanie Hatice, pretože spoločne s ňou chce ísť proti Hürrem. 

V roku 1539 sa Hürrem rozhodne vydať Mihrimah za Rüstema, aby tak vytvorili alianciu proti Şah a Hatice.

V roku 1541 sa Lütfi Paša (manžel Şah Sultan) stáva, po smrti Ayasa Pašu, veľkovezírom. Potom sa venuje predovšetkým trestaniu prostitútok a cudzoložníkov. Şah Sultan sa s ním neskôr rozvedie, keď ju udrie za názor na tresty, ktoré týmto ľuďom dával. 

Po pár rokoch Mihrimah porodí dcérku Ayşe Hümaşah. Potom, čo nemohla sama kojiť, si najíma dojku, ktorá tajne slúži Şah a je jej špiónom.

Nigar sa vracia do Istanbulu a pripojí sa na stranu Hatice a Şah, aby sa pomstila Rüstemovi za rozvod kvôli sobášu s Mihrimah. Obe pomáhajú Nigar, aby sa dostala do paláca Rüstema a Mihrimah a poveria ju, aby ho zabila. Nigar však stále myslí na svoju vlastnú dcéru. Keď ju uvidí, unesie ju. Nakoniec ju Rüstemovi vráti a spácha samovraždu, keď skončí zo skaly. 

Medzitým sa Mustafa stretáva s rakúskymi veľvyslancami a tým začne konflikt medzi ním a sultánom Sulejmanom. Ten ho za trest nevezme na výpravu, a tak musí Mustafa odísť do provincie Amasya, odkiaľ nemohol ísť späť do Manisy až do skončenia vojny.

Hürrem dostane falošný list, že jej syn Selim je veľmi chorý. Rozhodne sa ísť za ním do Konye, ale po ceste je prepadnutá. Selim bol totiž celú dobu zdravý. Hürrem je zajatá a uväznená v tajnom paláci.

V roku 1543 sa Hatice poháda so Sulejmanom a spácha samovraždu tým, že sa otrávi. Než umrie, stihne povedať Sulejmanovi, že Hürrem zmizla vďaka nej a že je to jej odplata za Ibrahima. Princezná Hatice umrie v domnení, že je Hürrem mŕtva.

Malkoçoğlu Balı Bey nájde Aliho Ağu (sluhu Hatice, ktorý sa podieľal na Hürreminom únose) a na základe jeho inštrukcií Hürrem napokon nájde.

Mihrimah zisťuje, že jej teta Şah poslala do paláca špióna. Vyhráža sa jej, že ak neodíde z paláca, preč z mesta a nevenuje všetok svoj majetok Hürreminej charite, povie o špiónovi svojmu otcovi. Porazená Şah navždy odchádza.

Medzitým je Mehmed, syn Hürrem a Sulejmana, zavraždený svojím najbližším janičiarom Ilyasom, ktorý tajne slúžil Mahidevran a ktorý ho nakazil pravými kiahňami. Tieto správy veľmi zasiahli sultána, ktorý upadne do depresie.

Balı Beyovi sa však úspešne podarí priviesť Hürrem späť do paláca, čo Sulejmanovi okamžite vyčarí úsmev na tvári. *(Od tejto chvíle postavu Hürrem, namiesto Meryem Uzerli, začala hrať Vahide Perçin.)*

## Série

## Zdroj

Kategória:Turecké televízne seriály
Kategória:Turecké telenovely
Kategória:Televízne seriály z roku 2011